钦定古今图书集成/明伦汇编/官常典/第057卷 > 赵隐王如意
## 钦定古今图书集成/明伦汇编/官常典/第057卷 > 赵隐王如意

按《史记吕后本纪》：吕后最怨戚夫人及其子赵王，乃
令永巷囚戚夫人而召赵王。使者三反，赵相建平侯
周昌谓使者曰：“高帝属臣赵王，赵王年少，窃闻太后
怨戚夫人，欲召赵王并诛之，臣不敢遣王，王且亦病，
不能奉诏。”吕后大怒，乃使人召赵相。赵相征至长安，
乃使人复召赵王。王来未到，孝惠帝慈仁，知太后怒，
自迎赵王霸上，与入宫，自挟与赵王起居饮食。太后
欲杀之，不得间。孝惠元年十二月，帝晨出射赵王，少
不能蚤起，太后闻其独居，使人持鸩饮之。犁明，孝惠
还，赵王已死，于是乃徙淮阳王友为赵王。

按《汉书》本传：“赵隐王如意，高祖九年立。四年，高祖崩，
吕太后征王到长安，鸩杀之。无子，绝。”

按《西京杂记》：“赵王如意年幼未能亲外傅戚姬，使旧
赵王内傅赵媪傅之，号其室曰‘养德宫’”，后改为“鱼藻
宫。　惠帝尝与赵王同寝处，吕后欲杀之而未得。后帝早猎，王不能夙兴，吕后命力士于被中缢杀之。及
死，吕后不之信，以绿囊盛之，载以小軿车。入见，乃厚
赐力士。力士是东郭门外官奴，帝后知，腰斩之，后不
知”也。